สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 19 ก.ค.60
20 ก.ค. 2560

ดัชนีดาวโจนส์, S&amp;P500 และ Nasdaq ตลาดหุ้นนิวยอร์กปิดทำนิวไฮ เมื่อคืนนี้ (19 ก.ค.) โดยได้ปัจจัยหนุนจากการพุ่งขึ้นของหุ้นกลุ่มเทคโนโลยี และผลประกอบการที่แข็งแกร่งของธนาคารมอร์แกน สแตนลีย์ รวมทั้งรายงานตัวเลขการสร้างบ้านในสหรัฐที่เพิ่มขึ้นเกินคาดในเดือนมิ.ย. อย่างไรก็ตาม ความไม่แน่นอนเกี่ยวกับร่างกฎหมายประกันสุขภาพของคณะทำงานประธานาธิบดีโดนัลด์ ทรัมป์ และผลประกอบการที่ย่ำแย่ของบริษัทยักษ์ใหญ่อย่าง IBM ได้สกัดแรงบวกของตลาดในระหว่างวัน
ดัชนีเฉลี่ยอุตสาหกรรมดาวโจนส์ปิดที่ 21,640.75 จุด เพิ่มขึ้น 66.02 จุด หรือ +0.31% ดัชนี S&amp;P500 ปิดที่ 2,473.83 จุด เพิ่มขึ้น 13.22 จุด หรือ +0.54% และดัชนี Nasdaq ปิดที่ 6,385.04 จุด เพิ่มขึ้น 40.74 จุด, +0.64%
 
ตลาดหุ้นยุโรปปิดบวก เมื่อคืนนี้ (19 ก.ค.) โดยได้แรงหนุนจากผลประกอบการที่แข็งแกร่งของบริษัทจดทะเบียน ซึ่งรวมถึงบริษัทอีเลคโทรลักซ์ เอบี ผู้ผลิตเครื่องใช้ไฟฟ้ารายใหญ่ระดับโลก ขณะที่นักลงทุนจับตาการประชุมของธนาคารกลางยุโรป (ECB) ในวันนี้ รวมทั้งถ้อยแถลงของนายมาริโอ ดรากี ประธาน ECB ซึ่งจะมีขึ้นภายหลังการประชุม
ดัชนี Stoxx Europe 600 เพิ่มขึ้น 0.8% ปิดที่ 385.54 จุด
ดัชนี DAX ตลาดหุ้นเยอรมันปิดที่ 12,452.05 จุด เพิ่มขึ้น 21.66 จุด หรือ +0.17% ดัชนี CAC-40 ตลาดหุ้นฝรั่งเศสปิดที่ 5,216.07 จุด เพิ่มขึ้น 42.80 จุด หรือ +0.83% และดัชนี FTSE 100 ตลาดหุ้นลอนดอนปิดที่ 7,430.91 จุด เพิ่มขึ้น 40.69 จุด หรือ +0.55%
 
ตลาดหุ้นลอนดอนปิดในแดนบวก เมื่อคืนนี้ (19 ก.ค.) ด้วยแรงหนุนจากการพุ่งขึ้นของหุ้นเรคคิทท์ เบนคีเซอร์ ผู้ผลิตสินค้าอุปโภคบริโภครายใหญ่ หลังมีรายงานว่าทางบริษัทได้บรรลุข้อตกลงในการตัดขายธุรกิจผลิตอาหารของบริษัทให้กับแมคคอร์มิค แอนด์ โค
ดัชนี FTSE 100 เพิ่มขึ้น 40.69 จุด หรือ +0.55% ปิดที่ 7,430.91 จุด
 
สัญญาทองคำตลาดนิวยอร์กปิดขยับขึ้นเล็กน้อย เมื่อคืนนี้ (19 ก.ค.) โดยภาวะการซื้อขายได้รับปัจจัยกดดันจากการที่นักลงทุนเทขายทำกำไร นอกจากนี้ การแข็งค่าของสกุลเงินดอลลาร์ และดัชนีดาวโจนส์ตลาดหุ้นนิวยอร์กที่ดีดตัวขึ้นทำนิวไฮ ยังส่งผลให้นักลงทุนลดการถือครองทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 10 เซนต์ หรือ 0.01% ปิดที่ 1,242.00 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 2.9 เซนต์ หรือ 0.2% ปิดที่ 16.297 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 6.10 ดอลลาร์ หรือ 0.7% ปิดที่ 924.20 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 5.25 ดอลลาร์ หรือ 0.6% ปิดที่ 859.15 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (19 ก.ค.) หลังสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงมากกว่าคาดในสัปดาห์ที่แล้ว
สัญญาน้ำมันดิบ WTI ส่งมอบเดือนส.ค. เพิ่มขึ้น 72 เซนต์ หรือ 1.6% ปิดที่ 47.12 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น  86 เซนต์ หรือ 1.8% ปิดที่ 49.70 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (19 ก.ค.) ด้วยปัจจัยหนุนจากข้อมูลตลาดอสังหาริมทรัพย์ที่แข็งแกร่งของสหรัฐ ขณะที่นักลงทุนจับตาผลการประชุมนโยบายการเงินของธนาคารกลางยุโรป (ECB) และธนาคารกลางญี่ปุ่น (BOJ) ซึ่งจะเสร็จสิ้นลงในวันนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1518 ดอลลาร์ จากระดับ 1.1563 ดอลลาร์ ในขณะที่ปอนด์อ่อนค่าลงแตะ 1.3025 ดอลลาร์ จากระดับ 1.3049 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7957 ดอลลาร์ จากระดับ 0.7923 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 111.79 เยน จากระดับ 112.00 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9553 ฟรังก์สวิส จากระดับ 0.9540 ฟรังก์สวิส